2 Maloko a ntlha a setšhaba sa Modimo e ne e le baaposetoloi le barutwa ba ga Keresete ba feta lekgolo ba ba neng ba kokoane mmogo mo phaposing e e kwa godimo kwa Jerusalema. (Dit. 1:12-15) Ba ne ba amogela moya o o boitshepo, mme seo se ne sa dira gore e nne barwa ba Modimo ba ba tsetsweng ka moya. (Bar. 8:15, 16; 2 Bakor. 1:21) Seno se ne se naya bosupi jwa gore kgolagano e ntšha e ne e simolotse go dira mme Keresete e ne e le ene motsereganyi mo go yone e bile e tlhomamisitswe ka madi a gagwe. (Luke 22:20; bala Bahebera 9:15.) Barutwa bano ba ne ba nna maloko a setšhaba se sesha sa ga Jehofa, batho ba gagwe ba basha. Moya o o boitshepo o ne wa dira gore ba kgone go rera ka dipuo tse di farologaneng tse di buiwang ke Bajuda le basokologi ba ba neng ba tlile mo Jerusalema, ba tswa mo mafelong otlhe a a neng a busiwa ke Mmusomogolo wa Roma, go tla go keteka Moletlo wa Bajuda wa Dibeke, kgotsa Pentekosete. Batho bano ba ne ba utlwa le go tlhaloganya “dilo tse dikgolo tsa Modimo” ka puo ya bone, tse di neng di rerwa ke Bakeresete ba ba tloditsweng ka moya.—Dit. 2:1-11.